REGOLAMENT TAL-KUMMISSJONI (KE) Nru 758/2007
tad-29 ta’ Ġunju 2007
li jemenda r-Regolament tal-Kummissjoni (KEE) Nru 3149/92 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju tal-persuni l-aktar fil-bżonn fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3730/87 ta’ l-10 ta’ Diċembru 1987 li jistabbilixxi regoli ġenerali għall-provvista ta’ l-ikel minn stokkijiet ta’ l-intervent lil organizzazzjonijiet indikati għad-distribuzzjoni lil persuni li huma l-iżjed fil-bżonn fil-Komunità (1), u partikolarment l-Artikolu 6 tiegħu,
Billi:
(1)
L-Artikolu 3(2), it-tieni inċiż, tar-Regolament tal-Kummissjoni (KEE) Nru 3149/92 (2) jipprovdi li 70 % tal-prodotti allokati lil Stat Membru għandhom jinħarġu mill-ħażniet qabel l-1 ta’ Lulju tas-sena tat-twettiq tal-pjan. Fid-dawl tal-parteċipazzjoni tard tar-Rumanija, wara d-data ta’ l-adeżjoni tagħha mal-Komunità, fil-pjan annwali ta’ l-2007, jeħtieġ li dan l-Istat Membru jingħata deroga minn dan l-obbligu f’dak li jirrigwarda l-pjan imsemmi.
(2)
Ir-Regolament (KEE) Nru 3149/92 għandu għalhekk jiġi emendat skond dan.
(3)
Il-miżuri pprovduti f’dan ir-Regolament jikkonformaw ma’ l-opinjoni tal-Kumitat għall-Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Fl-Artikolu 3(2) tar-Regolament (KEE) Nru 3149/92, it-tieni inċiż għandu jinbidel bit-test li ġej:
“70 % tal-kwantitajiet imsemmija fl-Artikolu 2(3), il-punt (1)(b), għandhom jinħarġu mill-ħażniet qabel l-1 ta’ Lulju tas-sena tat-twettiq tal-pjan. Madankollu, dan l-obbligu ma japplikax għall-allokazzjonijiet li jinvolvu kwantitajiet anqas minn jew ugwali għal 500 tunnellata. Barra minn hekk, dan l-obbligu ma japplikax għall-prodotti allokati lir-Rumanija fil-qafas tal-pjan annwali ta’ l-2007. Il-kwantitajiet li ma jkunux għadhom inħarġu mill-ħażniet ta’ intervent fit-30 ta’ Settembru tas-sena tat-twettiq tal-pjan ma għandhomx jibqgħu allokati lill-Istat Membru ddeżinjat fil-qafas tal-pjan ikkonċernat.”
Artikolu 2
Dan ir-Regolament għandu jidħol fis-seħħ fit-30 ta’ Ġunju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Ġunju 2007.